J. Blanár, poslanec: (2005-10-26):
Dovoľte mi, aby som na úvod povedal, že opätovne predkladáme tento zákon po tom, ako bol odmietnutý. My sme zvážili všetky argumenty, ktoré boli uvedené, a rozhodli sme sa opätovne ho podať, pretože sme presvedčení, že zákon naozaj pomôže samosprávam riešiť otázku súvisiacu s rozvojom obcí, miest, samospráv a to pripravovaním, jednoduchším pripravovaním podkladov pre takzvané priemyselné parky, ale aj pre investičné účely, ktoré sú s tým spojené. Účelom navrhovaného zákona o novele katastrálneho zákona je sprístupnenie informácií obsiahnutých v katastri nehnuteľností čo najväčšej, najširšej verejnosti prostredníctvom internetu, to znamená kataster bude prístupný na internete bezplatne, nie ako je to a myslíme si, že je to zároveň aj dobrý príspevok na to, aby povedzme aj majetkové pomery politikov, o ktorých tu neustále hovoríme, mohli byť takýmto spôsobom transparentne hocikedy prelustrované občanom, voličom, ktorý si zvolil toho-ktorého poslanca. Sprístupnením katastrálneho portálu širokej verejnosti by sa značne zjednodušil tento prístup nielen pre fyzické, ale aj pre právnické osoby, ale aj pre občanov, ako som povedal, a myslíme si, že je to významný príspevok aj v boji proti korupcii v našom prostredí v Slovenskej republike. Novelizáciou zákona o správnych poplatkoch sa navrhuje oslobodiť od niektorých poplatkov vyššie územné celky, mestá a obce a právnické osoby s ich majetkovou účasťou v prípade, ak ide o úkony na účely usporiadania vlastníckych práv k pozemkom, ktoré sú podľa územného plánu určené na investície. Tu chcem podotknúť, podľa územného plánu, kde je jasne definované, aké sú to stavby, ktoré by mali byť v takomto zmysle riešené, je to časť všeobecná, vo verejnom záujme. Ide napríklad o poplatky za výpis z katastra nehnuteľností alebo na návrh, na začatie konania o povolení vkladu, právach nehnuteľností do katastra nehnuteľností. Predmetná úprava sa navrhuje najmä za účelom podpory investícií, ako som uviedol, a myslím si, že toto je zrejmé, pretože ak sa má rozbehnúť investičná činnosť v samosprávach, je potrebné, aby to samosprávy dokázali čo najefektívnejšie zvládať, a tuto je príspevok. Predmetom novelizácie zákona o správnych poplatkoch je ďalej zníženie výšky správnych poplatkov za vydanie výpisu z katastra nehnuteľností a ďalších poplatkov. Poplatok za výpis z katastra nehnuteľností sa z pôvodných 250 Sk znižuje na 100 Sk. Ďalej sa navrhuje povinnosť správy katastra vrátiť polovicu základného poplatku v prípade, ak nedodrží zákonnú lehotu 30 dní. Myslím si, že je to korektné, pokiaľ nedodrží katastrálny úrad lehotu, ktorú má stanovenú, tak poplatok by mal vrátiť a o tom niet diskusií, toto už malo byť dávno. Ďalej sa navrhuje, aby vydanie výpisov z katastra nehnuteľností, ktoré nie sú verejnými listinami, aby sa vypustili jednoducho, aby neboli súčasťou, pretože osvedčenia štátnych orgánov by mali byť bez ohľadu na zaplatený správny poplatok určené pre právny úkon. Nie je dôvod, aby to bolo jedno pre právny úkon a jedno pre informatívne účely. Súčasná prax pre vyhotovovanie výpisov pre právne úkony a pre informatívne účely je nelogická, keďže potvrdenie štátneho orgánu by malo byť vždy vierohodné pre všetky inštitúcie, pre fyzické i právnické osoby. Zákon č. 725/2004 Z. z., ktorým sa novelizuje zákon č. 145/1995 Z. z. o správnych poplatkoch v znení neskorších predpisov, zvýšil poplatok za urýchlenie vkladu na sumu 8 000 Sk. Zvýšený príjem štátneho rozpočtu nebol zahrnutý v štátnom rozpočte na rok 2005 a ďalšie. Návrh zákona bude mať vplyv na štátny rozpočet, pretože za rok 2006 sa predpokladajú fixné výdavky v súvislosti s prípravou informačného systému vo výške asi 42 mil. Sk, ročné výdavky na prevádzku informačného systému predstavujú asi 3 mil. Sk. Výpadok príjmovej časti štátneho rozpočtu Slovenskej republiky pre rok 2006 a nasledujúce v súvislosti so zmenou niektorých poplatkov predstavuje 75 mil. Sk, čo je výpadok vo výške 105 mil. Sk spôsobený navrátením výšky urýchleného poplatku do pôvodnej výšky a to je 5 000 Sk pred jeho zmenou, poslaneckým pozmeňujúcim návrhom, ktorý bol 1. 1. 2005. Ešte chcem na záver skonštatovať, že nikto z nás nepochybuje, že tento návrh zákona nie je v rozpore s Ústavou Slovenskej republiky, preto nič nebráni tomu, aby ste dôsledne zvážili naše argumenty a pomohli tak samospráve urýchliť prípravu a zlacnieť predovšetkým prípravu pre rozvoj samosprávy miest a obcí, zároveň podporiť možnosť stransparentniť prostredie tým, že bude internet prístupný zdarma. Myslím si, že každý, kto poctivo premýšľa, kto poctivo koná, nemá absolútne problém s tým, že bude prístupný jeho majetok na internete. Ďakujem pekne za podporu tohto návrhu.